
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 9. § (4) és 21. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2023. év II. negyedévére vonatkozóan.
Kérem a beszámoló szíves megtárgyalását és elfogadását.

…/2023. (VIII. 24.) ÖKT határozati javaslat

Sülysáp Város Önkormányzatának Képviselő-testülete a 2023. év II. negyedévében átruházott hatáskörben hozott döntésekről szóló, az SZMSZ 9. § (4) és 21. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester
Sülysáp, 2023. augusztus 17.

Horinka László 

BESZÁMOLÓ

a Sülysáp Város Önkormányzata Képviselő-testülete által átruházott 

hatáskörökben hozott 2023. év II. negyedévi döntésekről

POLGÁRMESTER ÁLTAL HOZOTT DÖNTÉSEK

I. Önkormányzati szociális támogatások

Polgármesteri hatáskörben 2023. II. negyedévében 7 db háztartás esetében állapítottunk meg települési lakásfenntartási támogatást (75.600,-Ft összegben), ebből mindegyik háztartás újraigénylő. Új igénylés 2023. II. negyedévében nem érkezett. 

Ebben a negyedévben 195 esetben történt kifizetés/átutalás 1.893.600,- Ft összegben, ez átlagban 65 háztartást érintett, átlagosan havi 631.200,- Ft/hó értékben. 

A támogatás egy hónapra eső összegét a háztartásban az egy főre jutó jövedelem arányában kell megállapítani havi rendszerességgel, legfeljebb 12 hónapra. A megállapított települési lakásfenntartási támogatásnál továbbra is fő szempont a természetbeni ellátási forma biztosítása, ahol a háztartás által igénybe vett közmű szolgáltatónak utaljuk a megítélt összeget, elsősorban: áram és gázszolgáltatók részére. Erre a támogatási formára 2023. II. negyedévében átlagosan havi 55 háztartásnak biztosítottunk támogatást, átlag 528.533,-Ft/hó összegben. Szolgáltatások hiányában pedig házipénztárból vagy folyószámlára utalással történő kifizetés történik. Házipénztárból ebben a negyedévben átlagosan havi 7 fő részére (átlagosan: 68.400,-Ft/hó), utalással átlagban havi 3 fő (átlagosan: 34.267,-Ft/hó) részére történt kifizetés. Ez az aktuális negyedévben összesen 308.000,-Ft összegben jelentett kifizetést ebben a két kifizetési formában.

Települési krízistámogatás megállapításra iránti kérelemmel 173 esetben fordultak hivatalunkhoz, ebből 122 esetben 1 erdei m3 tűzifát osztottunk ki - melyhez pályázat útján jutottunk -, 51 esetben pedig pénzbeli ellátást állapítottunk meg, összesen 814.500,-Ft összegben. 

A sülysápi újszülöttek köszöntésére, illetve családjaik támogatására továbbra is biztosítjuk a babacsomagot. A támogatás rendkívüli települési támogatásként, hivatalból, a Védőnői Szolgálat kezdeményezésére kerül megállapításra az újszülött gyermekek fogadásának előkészítésével kapcsolatosan jelentkező többletkiadásokra való tekintettel. A támogatás természetbeni juttatásként kerül a sülysápi lakcímmel rendelkező szülő (elsősorban az anya) részére, 30 ezer forint értékben, 2023. II. negyedévében 37 alkalommal került sor babacsomag kiosztására, összesen 1.110.000,-Ft értékben. 

Polgármesteri hatáskörben 2023. II. negyedévében 82 esetben került sor települési létfenntartási támogatást kifizetésére a házipénztárból, illetve 7 esetben bankszámlára utalással, összesen 1.545.000,- Ft értékben.

2023. II. negyedévében havonta átlagosan 30 fő volt jogosult erre az ellátásformára, átlagosan havi 17.167,-Ft összegben. A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési vis maior kölcsön megállapítására ebben a negyedévben nem került sor.

Települési temetési kölcsön megállapítására a fenti időszakban nem került sor. 

2023. II. negyedévében köztemetés elrendelésére nem került sor.
A települési utazási támogatásra az a személy jogosult, aki a helyi tömegközlekedést bérletjeggyel veszi igénybe és tartósan beteg, vagy fogyatékkal élő; 18 éven aluli és 25 éven aluli diák, aki közoktatásban nappali rendszerű oktatásban vesz részt, vagy felsőoktatásban nappali tagozaton tanul; nyugellátásban részesül, de ingyenes utazásra nem jogosult; bármely más települési támogatásban részesül. Továbbá az a szülő/gondviselő, amennyiben óvoda- vagy tanköteles korú, sajátos nevelési igényű gyermekének nevelése/oktatása nem biztosítható a helyi köznevelési intézményekben, ezért rendszeresen más településre kell utaztatnia.  

2023. II. negyedévben 40 fő nyugdíjas, 83 fő közép, illetve felsőoktatásban részt vevő diák, 448 fő általános iskolai diák jogosult a támogatásra összesen 856.500,- Ft értékben. SNI-s diákok utazási támogatásához 2023. II. negyedévében összesen 30.000,- Ft-ot fizettünk ki a szülőknek.

A fent említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni, szociális helyzetére.

II. Közterület-használati engedély

A Polgármester átruházott hatáskörében hozott döntései 2023. II. negyedévben a közterületek használatának rendjéről és feltételeiről szóló 7/2010. (IV.1.) önkormányzati rendelet 8. § (1) bekezdése alapján:

· 1 db közterület használati engedély ügyben került sor döntés meghozatalára konténer elhelyezése tárgyában. 

III. Településképi bejelentési ügyek

A Polgármester átruházott hatáskörében hozott döntései 2023. II. negyedévben a Sülysáp Város Önkormányzata Képviselő-testületének a településkép védelméről szóló 19/2017. (IX. 22.) önkormányzati rendelete 20/A. § alapján:

Az első negyedévben egy magánszemélytől érkezett településképi bejelentési és egyben rendeltetésváltoztatási kérelem, mely ügy lezárása során a hatósági bizonyítvány kiadásra került.

Érkezett továbbá egy gazdasági társaságtól reklámtábla elhelyezés iránti kérelem is, mely kérelem – a vonatkozó jogszabályokra tekintettel – elutasításra került. 

IV. Önkormányzati vagyonnal kapcsolatos intézkedések
A Magyar Állam tulajdonában és a Magyar Közút vagyonkezelésben álló Sülysáp, 4258 helyrajzi számú, „kivett országos közút” megnevezésű földrészlet helyi közúttá történő átminősítése megtörtént. Az önkormányzati tulajdonba adásról szóló megállapodás 2023. április 25-én aláírásra került.

A „31. sz. főút Sülysáp, 31. sz. főút – 3105. j. út körforgalmi csomópont megvalósításaˇ megnevezésű projekt kivitelezéséhez szükséges 1.772 m2 területrész a Képviselő-testület 186/2022.(XII. 15.) ÖKT határozata alapján térítésmentesen, ingyenes területátadás jogcímén a Magyar Állam tulajdonába került. A tulajdonjog bejegyzésének keltezése 2023. május 16.

Sülysáp külterületén fekvő, az önkormányzat tulajdonában lévő egy zártkerti ingatlant értékesítettünk. A Képviselő-testület 169/2022. (XI. 24.) ÖKT határozata alapján az ingatlan tulajdonjogának átvezetése 2023. július 17-én megtörtént.

A Malom utca 22. szám alatti ingatlan szolgálati lakásként funkcionál a továbbiakban, a bérlet a Sülysápon folytatott területi ellátási kötelezettséggel járó fogorvosi tevékenység fennállási idejére szól. A lakásbérleti szerződés 2023. augusztus 1-jén aláírásra került.
A Vasút utca 28. szám alatt található Egészségközpont épületében 40 m2 alapterületű fogorvosi rendelőhelyiséget építettünk ki, felszerelve az egészségügyi alapellátáshoz szükséges berendezési tárgyakkal és felszerelésekkel az I. számú vegyes fogorvosi körzet fogorvosi, valamint iskolafogászati feladatainak ellátására. 

A Losonczi utca 1. szám alatti orvosi rendelőt eseti gyermek és felnőtt UH orvosi szűrővizsgálat céljára bérbe adtuk. Bérlő jelenleg havi egy alkalommal végez szűrést a bérleményben.

Sülysáp, 2023. augusztus 17.

